**ประสิทธิผลของสถานศึกษา กลุ่มเครือข่ายโรงเรียนที่ 56 สำนักงานเขตบางกอกน้อย สำนักการศึกษา กรุงเทพมหานคร**

**THE EFFECTIVENESS OF SCHOOLS IN THE SCHOOL CLUSTERS NETWORK 56 UNDER BANGKOKNOI DISTRICT OFFICE DEPARTMENT OF EDUCATION BANGKOK METROPOLITAN ADMINISTRATION**

นางสาวฐิติมาพร เมฆเจริญ ผู้ช่วยศาสตราจารย์ ดร.กฤษดา ผ่องพิทยา ผู้ช่วยศาสตราจารย์ ดร.วิเชียร อินทรสมพันธ์

**บทคัดย่อ**

การวิจัยครั้งนี้มีวัตถุประสงค์เพื่อศึกษาประสิทธิผลในการจัดการบริหารจัดการสถานศึกษา ของกลุ่มโรงเรียนเครือข่ายที่ 56 สำนักงานเขตบางกอกน้อย สำนักการศึกษา กรุงเทพมหานคร กลุ่มประชากรที่ใช้ในการวิจัยครั้งนี้ ได้แก่ ครูที่ทำหน้าที่สอน ในกลุ่มโรงเรียนเครือข่ายที่ 56 สำนักงานเขตบางกอกน้อย สำนักการศึกษา กรุงเทพมหานคร ปีการศึกษา 2559 จำนวน 69 คน เครื่องมือที่ใช้ในการวิจัยเป็นแบบสอบถามมาตรวัดประเมินค่า 5 ระดับ สถิติที่ใช้ในการวิเคราะห์ข้อมูล ได้แก่ ค่าร้อยละ ค่าเฉลี่ยและส่วนเบี่ยงเบนมาตรฐานโดยใช้โปรแกรมสำเร็จรูป

ผลการวิจัยพบว่า ประสิทธิผลของสถานศึกษา ของกลุ่มโรงเรียนเครือข่ายที่ 56 สำนักงานเขตบางกอกน้อย สำนักการศึกษา กรุงเทพมหานครโดยรวมอยู่ในระดับมาก เมื่อพิจารณาเป็นรายด้าน พบว่า ด้านความพึงพอใจในการทำงานของครู อยู่ในระดับสูงที่สุด รองลงมา คือ ด้านความสามารถในการปรับเปลี่ยนต่อสภาวะแวดล้อม ด้านการจัดสรรทรัพยากร ด้านการใช้สื่อ นวัตกรรมและเทคโนโลยี และ ด้านนักเรียนมีความใฝ่รู้ ใฝ่เรียน ซึ่งทั้งหมดอยู่ในระดับมาก

คำสำคัญ : ประสิทธิผลของสถานศึกษา

**ABSTRACT**

The purposes of this research were to study the effectiveness of schools in the school clusters network 56 under bangkoknoi District Office,Department of education bangkok metropolitan administration.Population used in this research were 69 teacher of school clusters network 56 under Bangkokonoi District office,Department of education bangkok metropolitan administration in the 2559 academic year.This research instrument was a 5 level rating scales questionaires based.The statistical tecniques employedindata analysis were using the computer program.

The results of the studies were as follows : the effectiveness of schools in the school clusters network 56 under bangkoknoi District Office, Department of Education bangkok metropolitan administration was rated at a high level. The mean of each factor was ranked as follows:teacher’job satis faction, the ability of the environment adjustment, resource management using innovation media and technology students effort in learning which were all a high levels.

**Keyword** : Effectiveness of Schools

**บทนำ**

การบริหารสถานศึกษา เพื่อให้เกิดผลสำเร็จอย่างมีประสิทธิภาพและประสิทธิผลในการบริหารจัดการสถานศึกษาและสอดคล้องกับการศึกษาในยุค ไทยแลนด์ 4.0 คือสร้างเด็กและเยาวชนไทยให้มีความรู้ความสามารถและมีทักษะในการประยุกต์ให้เข้าถึงเทคโนโลยีและนวัตกรรมใหม่ๆ ในส่วนของสถานศึกษาซึ่งเป็นแหล่งการเรียนรู้ที่สำคัญในการพัฒนาผู้เรียนและผลผลิตกำลังคนให้มีศักยภาพที่จะช่วยพัฒนาประเทศให้สามารถแข่งขันด้านเศรษฐกิจ การเมือง และเทคโนโลยีกับนานาประเทศได้ (อำรุง จันทวานิช, 2547,น.7) ซึ่งประสิทธิผลของสถานศึกษาเป็นสิ่งที่ผู้บริหารสถานศึกษาและผู้ที่เกี่ยวข้องปรารถนา และมุ่งหวังให้เกิดขึ้น เพราะประสิทธิผลของสถานศึกษาเป็นตัวบ่งชี้ถึงความสำเร็จ หรือผลสำเร็จตามเป้าหมาย และความสามารถในการดำเนินงาน ตลอดจนความพึงพอใจของผู้ปฏิบัติงาน (สุนีรัตน์ เอี่ยมประไพ,2557,น.2) โดยผู้บริหารสถานศึกษามีบทบาทสำคัญในการบริหาร จึงต้องมีความรู้ความเข้าใจในแนวคิด หลักการและกระบวนการในการบริหารจัดการสถานศึกษามีการวางแผน การดำเนินงาน การติดตาม การประเมินผลและการเผยแพร่ประชาสัมพันธ์ มีการกระจายอำนาจ โดยผู้บริหารและครูมุ่งมั่นที่จะเสริมสร้างให้โรงเรียนเป็นองค์การแห่งการเรียนรู้ โรงเรียนก็จะเกิดประสิทธิผลที่สูงขึ้น (ระฑิยา อังคุระษี,2553,น.12) ประสิทธิผลของสถานศึกษาเป็นตัวบ่งชี้ว่าการบริหารงานของผู้บริหารสถานศึกษาประสบผลสำเร็จหรือไม่เพียงใดนั้น จำเป็นต้องมีการศึกษาและทำความเข้าใจเกี่ยวกับประสิทธิผลของสถานศึกษา ซึ่งเป็นการศึกษาถึงข้อมูลความสำเร็จของสถานศึกษาอันเป็นประโยชน์ต่อการปรับปรุงประสิทธิผล (จตุรภัทร ประทุม,2559,น.24) โดยพิจารณาจากองค์ประกอบ 4 ประการ ได้แก่ ความสามารถในการผลิตนักเรียนให้มีผลสัมฤทธิ์ทางการเรียนสูง ความสามารถในการพัฒนานักเรียนให้มีเจตคติทางบวก ความสามารถในการปรับเปลี่ยนและพัฒนาสถานศึกษา และความสามารถในการแก้ไขปัญหาภายในสถานศึกษา (ยุกตนันท์ หวานฉ่ำ 2555,น.2)

โรงเรียนในกลุ่มเครือข่ายที่ 56 เป็นหน่วยงานที่อยู่ภายใต้การกำกับดูแล ของสำนักงานเขตบางกอกน้อย สำนักการศึกษา กรุงเทพมหานคร มีจำนวน 5 โรงเรียน ได้แก่ โรงเรียนวัดยางสุทธาราม โรงเรียนวัด ดงมูลเหล็ก โรงเรียนวัดอัมพวา โรงเรียนวัดโพธิ์เรียง และโรงเรียนวัดพระยาทำ จัดการศึกษาตั้งแต่ระดับปฐมวัยถึงระดับชั้นประถมศึกษาปีที่ 6 ในการบริหารสถานศึกษามุ่งส่งเสริมให้ประชากรในวัยเรียนทุกคนได้รับโอกาสในการศึกษาขั้นพื้นฐาน 15 ปี อย่างทั่วถึงและได้เรียนรู้อย่างมีคุณภาพ พัฒนาผู้เรียนให้มีนิสัยใฝ่รู้ สามารถเรียนรู้ด้วยตนเองและแสวงหาความรู้อย่างต่อเนื่อง เป็นบุคคลที่มีความรู้คู่คุณธรรม มีการพัฒนาและส่งเสริมสนับสนุนการจัดการศึกษาขั้นพื้นฐานให้กับประชากรวัยเรียนทุกคนให้ได้รับการพัฒนาผู้เรียนให้มีความรู้ คู่คุณธรรมและมีความรู้ ความสามารถและทักษะตามมาตราการศึกษาขั้นพื้นฐานซึ่งจะช่วยทำให้ผู้เรียนมีผลสัมฤทธิ์ทางการเรียนที่สูงขึ้น ปัจจุบันสำนักการศึกษากรุงเทพมหานคร ได้พัฒนาคุณภาพการศึกษาระดับการศึกษาขั้นพื้นฐานและส่งเสริมการจัดการศึกษา คุณภาพ เพิ่มโอกาสทางการศึกษาขั้นพื้นฐานอย่างต่อเนื่องและทั่วถึง (สำนักการศึกษา กรุงเทพมหานคร)

จากความเป็นมาและและความสำคัญของปัญหา ผู้วิจัยจึงมีความสนใจที่จะศึกษาเรื่องประสิทธิผลของสถานศึกษา กลุ่มโรงเรียนเครือข่ายที่ 56 สำนักงานเขตบางกอกน้อย สำนักการศึกษา กรุงเทพมหานคร เพื่อให้ทราบระดับประสิทธิผลของสถานศึกษา ซึ่งจะเป็นประโยชน์ต่อการบริหารจัดการสถานศึกษาของผู้บริหารสถานศึกษา และหน่วยงานทางการศึกษาที่เกี่ยวข้อง รวมถึงครูผู้สอนในสถานศึกษา เพื่อใช้เป็นข้อมูลประกอบแนวทางการกำหนดนโยบาย วางแผนการจัดการเรียนการสอนในการพัฒนาสถานศึกษาและผู้เรียนให้มีประสิทธิภาพและประสิทธิผลให้ดียิ่งขึ้น

**วัตถุประสงค์ของการวิจัย**

เพื่อศึกษาประสิทธิผลในการบริหารจัดการสถานศึกษา ของกลุ่มโรงเรียนเครือข่ายที่ 56 สำนักงานเขตบางกอกน้อย สำนักการศึกษา กรุงเทพมหานคร

**ขอบเขตของการวิจัย**

ประชากร ที่ใช้ในการวิจัยครั้งนี้ คือ ครู ที่ทำหน้าที่สอน ในกลุ่มโรงเรียนเครือข่ายที่ 56 สำนักงานเขตบางกอกน้อย สำนักการศึกษา กรุงเทพมหานคร ปีการศึกษา 2559 จำนวน 5 โรงเรียน รวมครูทั้งสิ้น 69 คน

**ตัวแปรในการวิจัย** ประสิทธิผลในการบริหารสถานศึกษา คือ 1) นักเรียนมีความใฝ่รู้ ใฝ่เรียน 2) การจัดสรรทรัพยากร 3) การใช้สื่อ นวัตกรรมและเทคโนโลยีของครู 4) ความพึงพอใจในการทำงานของครู และ 5) ความสามารถในการปรับเปลี่ยนต่อสภาวะแวดล้อม

**ระยะเวลาที่ใช้ในการวิจัย**

ตั้งแต่ เดือน พฤษภาคม 2559 – มีนาคม 2560

**วิธีดำเนินการวิจัย**

การศึกษาเรื่องประสิทธิผลของสถานศึกษา กลุ่มโรงเรียนเครือข่ายที่ 56 สำนักงานเขตบางกอกน้อย สำนักการศึกษา กรุงเทพมหานคร การวิจัยครั้งนี้ผู้วิจัยได้ดำเนินการตามขั้นตอนดังนี้ 1) ประชากร 2) เครื่องมือที่ใช้ในการวิจัย 3) การเก็บรวบรวมข้อมูล 4) สถิติที่ใช้ในการวิเคราะห์ข้อมูล

**ประชากร**

ประชากรที่ใช้ในการวิจัยครั้งนี้ ได้แก่ ครูในกลุ่มโรงเรียนเครือข่ายที่ 56 สำนักงานเขตบางกอกน้อย สำนักการศึกษา กรุงเทพมหานคร จำนวนทั้งสิ้น 69 คน

**เครื่องมือที่ใช้ในการวิจัย**

เครื่องมือที่ใช้ในการเก็บรวบรวมข้อมูลเพื่อใช้ในการวิจัยครั้งนี้ เป็นแบบสอบถาม (Questionnaire) แบ่งออกเป็น 2 ส่วน

ตอนที่ 1 เป็นแบบสอบถามเกี่ยวกับสถานภาพของผู้ตอบแบบสอบถาม จำแนกเป็น เพศ อายุ ระดับการศึกษา ตำแหน่งหน้าที่ และประสบการณ์ในการทำงาน

ตอนที่ 2 เป็นแบบสอบถามเกี่ยวกับประสิทธิผลของสถานศึกษา ในกลุ่มเครือข่ายที่ 56 สำนักงานเขตบางกอกน้อย สำนักการศึกษา กรุงเทพมหานคร ใน 5 ด้าน 1) นักเรียนมีความใฝ่รู้ ใฝ่เรียน จำนวน 14 ข้อ 2) การจัดสรรทรัพยากร จำนวน 9 ข้อ 3) การใช้สื่อ นวัตกรรม และเทคโนโลยีของครู จำนวน 10 ข้อ 4) ความพึงพอใจในการทำงานของครู จำนวน 10 ข้อ และ 5) ความสามารถในการปรับเปลี่ยนต่อสภาวะแวดล้อม จำนวน 6 ข้อ มีลักษณะเป็นแบบสอบถามมาตรวัดประเมินค่า (Rating Scale) 5 ระดับ ตามแนวคิดของลิเคิร์ท (Likert’s five rating scale อ้างถึงใน ยุกตนันท์ หวานฉ่ำ, 2555, น.105) โดยกำหนดค่าตอบแบบสอบถามดังนี้

5 หมายถึง ประสิทธิผลของสถานศึกษา อยู่ในระดับมากที่สุด

4 หมายถึง ประสิทธิผลของสถานศึกษา อยู่ในระดับมาก

3 หมายถึง ประสิทธิผลของสถานศึกษา อยู่ในระดับปานกลาง

2 หมายถึง ประสิทธิผลของสถานศึกษา อยู่ในระดับน้อย

1 หมายถึง ประสิทธิผลของสถานศึกษา อยู่ในระดับน้อยที่สุด

ขั้นตอนในการสร้างเครื่องมือ

เครื่องมือที่ใช้ในการวิจัยครั้งนี้เป็นแบบสอบถาม ผู้วิจัยได้ดำเนินการตามขั้นตอนดังนี้

1. ศึกษาทฤษฏี เอกสาร และงานวิจัยที่เกี่ยวข้อง เพื่อนำข้อมูลมาเป็นแนวทาง ในการกำหนดกรอบโครงสร้างของประสิทธิผลของสถานศึกษา

2. นำข้อมูลมาวิเคราะห์เนื้อหา กำหนดแนวคิดเรื่องประสิทธิผลของสถานศึกษา กลุ่มเครือข่ายโรงเรียนที่ 56 สำนักงานเขตบางกอกน้อย สำนักการศึกษา กรุงเทพมหานคร

3. สร้างแบบสอบถามโดยนำแบบสอบถามของ นางสาวยุกตนันท์ หวานฉ่ำ มาปรับปรุงแก้ไขให้ตรงกับเนื้อหาที่ต้องการ แล้วนำฉบับร่างเสนอต่อกรรมการควบคุมสารนิพนธ์ เพื่อพิจารณาตรวจสอบ แก้ไข ปรับปรุงให้ถูกต้องเหมาะสม ตรงตามจุดมุ่งหมายของการวิจัย

4. นำแบบสอบถามที่ได้ปรับปรุงให้ผู้เชี่ยวชาญ จำนวน 3 ท่านตรวจสอบความถูกต้อง และเที่ยงตรงของเนื้อหาของแต่ละข้อคำถาม โดยหาค่า IOC พบว่า ทุกข้อคำถามมีค่าเท่ากับ 1

5. ทำการปรับปรุงแก้ไขแบบสอบถามตามข้อเสนอแนะของผู้เชี่ยวชาญเป็นฉบับสมบูรณ์

6 นำแบบสอบถามที่มีการปรับปรุง แก้ไขสมบูรณ์แล้วไปทดลองใช้ (Try Out) กับ กลุ่มตัวอย่างที่ไม่ใช่ประชากร ที่โรงเรียนวัดบางขุนนนท์ โรงเรียนวัดบางเสาธงและโรงเรียนวัดปฐมบุตรอิศราราม จำนวน 32 คน เพื่อตรวจสอบความชัดเจนของเนื้อหาและนำไปหาความเชื่อมั่น (Reliability)ของแบบสอบถาม โดยวิธีหาค่าสัมประสิทธิ์แอลฟาของครอนบาค (Cronbach's Alpha Coefficient) ได้ค่าความเชื่อมั่น เท่ากับ 0.956

7. ดำเนินการปรับปรุงและตรวจสอบความถูกต้องให้เรียบร้อยอีกครั้ง นำแบบสอบถาม ที่ผ่านการตรวจสอบคุณภาพด้านความเที่ยงตรงเชิงเนื้อหาและความเชื่อมั่นไปใช้จริงกับประชากรในการวิจัยครั้งนี้

**การเก็บรวบรวมข้อมูล**

การเก็บรวบรวมเครื่องมือ ในการวิจัยครั้งนี้ได้ดำเนินการเก็บรวบรวมข้อมูลตามขั้นตอนดังนี้

1. ประสานงานกับสำนักบัณฑิตวิทยาลัย คณะครุศาสตร์ มหาวิทยาลัยราชภัฎบ้านสมเด็จเจ้าพระยา ไปขอความร่วมมือจากผู้อำนวยการโรงเรียน สำนักงานเขตบางกอกน้อย สำนักการศึกษา กรุงเทพมหานคร เพื่อขอความอนุเคราะห์ ในการใช้แบบสอบถามเก็บรวบรวมข้อมูล

2. ผู้วิจัยได้เก็บรวบรวมข้อมูลโดยแจกแบบสอบถามด้วยตนเองจำนวน 69 ฉบับ และ เก็บด้วยตนเองได้กลับคืนมา 69 ฉบับ คิดเป็นร้อยละ 100

**สถิติที่ใช้ในการวิเคราะห์ข้อมูล**

ข้อมูลที่ได้จากการวิจัยครั้งนี้ ผู้วิจัยนำมาวิเคราะห์ ดังนี้

1. ข้อมูลเกี่ยวกับสถานภาพของผู้ตอบแบบสอบถาม จำแนกเป็น เพศ อายุ สถานภาพ ระดับการศึกษา ตำแหน่งหน้าที่ และประสบการณ์ในการทำงาน โดยใช้ค่าความถี่ (frequency) และ หาค่าร้อยละ (percentage) แสดงในรูปแบบตาราง

2. ข้อมูลเกี่ยวกับประสิทธิผลของสถานศึกษา กลุ่มโรงเรียนเครือข่ายที่ 56 สำนักงานเขตบางกอกน้อย สำนักการศึกษา กรุงเทพมหานคร ใน 5 ด้าน 1) นักเรียนมีความใฝ่รู้ ใฝ่เรียน 2) การจัดสรรทรัพยากร 3) การใช้สื่อ นวัตกรรม และเทคโนโลยีของครู 4) ความพึงพอใจในการทำงานของครู และ5) ความสามารถในการปรับเปลี่ยนต่อสภาวะแวดล้อม วิเคราะห์ข้อมูลโดยการหาค่าเฉลี่ย((μ) และส่วนเบี่ยงเบนมาตรฐาน (σ) โดยใช้คอมพิวเตอร์โปรแกรมสำเร็จรูป การแปลผลค่าเฉลี่ยใช้ตามเกณฑ์ดังนี้ (ยุกตนันท์ หวานฉ่ำ, 2555, น.105)

ค่าเฉลี่ย 4.50-5.00 หมายถึง มีประสิทธิผลอยู่ในระดับมากที่สุด

ค่าเฉลี่ย 3.50-4.49 หมายถึง มีประสิทธิผลอยู่ในระดับมาก

ค่าเฉลี่ย 2.50-3.49 หมายถึง มีประสิทธิผลอยู่ในระดับปานกลาง

ค่าเฉลี่ย 1.50-2.49 หมายถึง มีประสิทธิผลอยู่ในระดับน้อย

ค่าเฉลี่ย 1.00-1.49 หมายถึง มีประสิทธิผลอยู่ในระดับน้อยที่สุด

**สรุปผลการวิจัยและการอภิปรายผล**

จากการวิจัยเรื่อง ประสิทธิผลสถานศึกษา ของกลุ่มโรงเรียนเครือข่ายที่ 56 สำนักงานเขตบางกอกน้อย สำนักการศึกษา กรุงเทพมหานคร พบว่า ประสิทธิผลของสถานศึกษา กลุ่มโรงเรียนเครือข่ายที่ 56 สำนักงานเขตบางกอกน้อย สำนักการศึกษา กรุงเทพมหานคร พบว่า โดยรวมอยู่ในระดับ มากเมื่อพิจารณาเป็นรายด้าน พบว่า ด้านความพึงพอใจในการทำงานของครู รองลงมา คือ ด้านความสามารถในการปรับเปลี่ยนต่อสภาวะแวดล้อม ด้านการจัดสรรทรัพยากร ด้านการใช้สื่อ นวัตกรรมและเทคโนโลยี และด้านนักเรียนมีความใฝ่รู้ ใฝ่เรียน ซึ่งทั้งหมดอยู่ในระดับมาก ตามลำดับโดยมีรายละเอียดของผลการวิจัยในแต่ละด้าน ดังนี้

1. ด้านนักเรียนมีความใฝ่รู้ ใฝ่เรียน เมื่อพิจารณาจำแนกเป็นรายข้อย่อย ผลการวิเคราะห์พบว่า ในภาพรวมประสิทธิผลด้านนักเรียนมีความใฝ่รู้ใฝ่เรียน อยู่ในระดับมาก โดยข้อที่มีการปฏิบัติระดับมากที่สุด คือ โรงเรียนส่งเสริมให้นักเรียนรู้จักใช้อินเทอร์เน็ตในการสืบค้นข้อมูลและข้อที่มีการปฏิบัติระดับน้อยที่สุดคือ โรงเรียนส่งเสริมให้นักเรียนแสวงหาความรู้ จากแหล่งเรียนรู้อื่นๆอยู่เสมอ

2. ด้านการจัดสรรทรัพยากร เมื่อพิจารณาจำแนกเป็นรายข้อย่อย ผลการวิเคราะห์พบว่าในภาพรวมประสิทธิผลด้านการจัดสรรทรัพยากร อยู่ในระดับมาก โดยข้อที่มีการปฏิบัติระดับมากที่สุดคือ ผู้บริหารและครูใช้ทรัพยากรตรงตามวัตถุประสงค์และเป้าหมายของการจัดการศึกษา และครูในโรงเรียนใช้ทรัพยากร อย่างมีประสิทธิภาพและเกิดประโยชน์สูงสุด ซึ่งมีระดับการปฏิบัติเท่ากัน และข้อที่มีการปฏิบัติระดับน้อยที่สุดคือบุคลากรทางการศึกษา เพื่อนำไปพัฒนาคุณภาพการเรียนการสอนอย่างทั่วถึงและโรงเรียนมีเครื่องมือ อุปกรณ์ทางเทคโนโลยีที่หลากหลายมาใช้ในการจัดการเรียนการสอนอย่างเพียงพอ ซึ่งมีระดับการปฏิบัติเท่ากัน

3. ด้านการใช้สื่อ นวัตกรรมและเทคโนโลยีของครู เมื่อพิจารณาจำแนกเป็นรายข้อย่อย ผลการวิเคราะห์พบว่าในภาพรวมประสิทธิผลด้านการใช้สื่อ นวัตกรรมและเทคโนโลยี อยู่ในระดับมาก โดยข้อที่มีการปฏิบัติระดับมากที่สุดคือ โรงเรียนมีคอมพิวเตอร์เพียงพอต่อการส่งเสริมให้นักเรียนสามารถเรียนรู้ด้วยตนเองและข้อที่มีการปฏิบัติระดับน้อยที่สุด คือ ครูจัดกิจกรรมที่ส่งเสริมให้นักเรียนได้ใช้เทคโนโลยีในการสืบค้นข้อมูลทางอินเทอร์เน็ต

4. ด้านความพึงพอใจในการทำงานของครู เมื่อพิจารณาจำแนกเป็นรายข้อย่อย ผลการวิเคราะห์พบว่าในภาพรวมประสิทธิผลด้านความพึงพอใจในการทำงานของครู อยู่ในระดับมาก โดยข้อที่มีการปฏิบัติระดับมากที่สุด คือ ครูมีส่วนร่วมในการจัดการศึกษา และข้อที่มีการปฏิบัติระดับน้อยที่สุดคือ ครูมีทัศนคติ ที่ดีและความพึงพอใจที่จะปฏิบัติงานของโรงเรียน

5. ด้านความสามารถในการปรับเปลี่ยนต่อสภาวะแวดล้อม เมื่อพิจารณาจำแนกเป็นรายข้อย่อย ผลการวิเคราะห์พบว่าในภาพรวมประสิทธิผลด้านความสามารถในการปรับเปลี่ยนต่อสภาวะแวดล้อม ข้อที่มีการปฏิบัติระดับมากที่สุด คือ ผู้บริหาร ครูและบุคลากรทางการศึกษามีความกระตือรือร้นในการทำงานที่ได้จากการปรับปรุงหรือพัฒนาโรงเรียน และผู้บริหาร ครูและบุคลากรทางการศึกษามีความสามารถในการปรับเปลี่ยนและพัฒนาโรงเรียนให้พร้อมกับการเปลี่ยนแปลงที่เกิดขึ้น มีค่าเฉลี่ยเท่ากัน และข้อที่มีการปฏิบัติระดับน้อยที่สุด คือ ส่วนเมื่อโรงเรียนมีการเปลี่ยนแปลงมีวิธีการด้านการจัดการเรียนการสอนหรือการบริหาร บุคลากรมีการยอมรับในการเปลี่ยนแปลง

จากผลการวิจัยเรื่องประสิทธิผลของสถานศึกษา กลุ่มโรงเรียนเครือข่ายที่ 56 สำนักงานเขตบางกอกน้อย สำนักการศึกษา กรุงเทพมหานคร พบว่า ทุกด้านอยู่ในระดับมาก ทั้งนี้เป็นเพราะว่า ผู้บริหารโรงเรียนในกลุ่มเครือข่ายที่ 56 สำนักงานเขตบางกอกน้อย กรุงเทพมหานคร มีการบริหารจัดการอย่างมีระบบ โดยมีการประเมินตนเองและรับการประเมินจากหน่วยงานต้นสังกัด ซึ่งสอดคล้องกับพระราชบัญญัติการศึกษาแห่งชาติ (สำนักงานคณะกรรมการการศึกษาแห่งชาติ พ.ศ.2542 และฉบับแก้ไขเพิ่มเติม ฉบับที่ 2 พ.ศ.2545) ที่ได้กำหนดให้การบริหารจัดการศึกษาทุกระดับต้องจัดให้มีระบบประกันคุณภาพภายในและระบบการประกันคุณภาพภายนอก โดยให้ถือว่าการประกันคุณภาพภายในเป็นส่วนหนึ่งของกระบวนการบริหารการศึกษา ที่ผู้บริหารสถานศึกษาต้องดำเนินการอย่างต่อเนื่องในการพัฒนาสถานศึกษา และผู้บริหารยังมีวิสัยทัศน์ มีทักษะในการบริหาร ด้านการวางแผนการการใช้เงินงบประมาณ ปฏิบัติตามแผนที่เป็นระบบ รวมทั้ง มีทักษะในการแก้ปัญหา มุ่งพัฒนาให้มีประสิทธิภาพในสถานศึกษามากขึ้น อีกทั้งสถานศึกษายังมีครูที่มีความรู้ความสามารถ มุ่งพัฒนานักเรียนให้มีความรู้ มีทักษะอย่างเต็มศักยภาพ ซึ่งสอดคล้องกับผลการวิจัยของยุกตนันท์ หวานฉ่ำ (2555,น.75) ที่พบว่า ผู้บริหารมีวิสัยทัศน์ มีทักษะในการบริหารงาน วางแผนด้านกลยุทธ์ การปฏิบัติงานที่เป็นระบบ รวมทั้งมีทักษะในการแก้ปัญหา มุ่งให้มีประสิทธิภาพมากขึ้น มีครูและบุคลากรทางการศึกษาที่มีความตั้งใจในการพัฒนานักเรียนให้มีความรู้และทักษะในการเรียนรู้อย่างเต็มศักยภาพ สอดคล้องกับผลการวิจัยของศุกรรญา ทรัพย์สิน (2550,น.63) ที่ได้ศึกษาเรื่อง การศึกษาประสิทธิผลของโรงเรียนที่เข้าร่วมโครงการ1 อำเภอ 1 โรงเรียนในฝัน สังกัดสำนักงานเขตพื้นที่การศึกษาสมุทรปราการ ผลการวิจัยพบว่า โดยรวมอยู่ในระดับมาก ผู้บริหารมีการพัฒนาคุณภาพและปรับปรุงสถานศึกษาในทุกด้านอยู่ตลอดเวลา เพื่อนำสถานศึกษาไปสู่การประเมินคุณภาพการศึกษา และสอดคล้องกับผลการวิจัยของ สรียา อยู่เย็น (2556,น.52) ที่ได้ศึกษาวิจัย ประสิทธิผลของโรงเรียนในอำเภอท่าตะเกียบ สังกัดสำนักงานเขตพื้นที่การศึกษาประถมศึกษาฉะเชิงเทรา เขต 2 ผลการวิจัยพบว่า ประสิทธิผลของโรงเรียนในอำเภอท่าตะเกียบ สังกัดสำนักงานเขตพื้นที่การศึกษาประถมศึกษาฉะเชิงเทรา เขต 2 โดยรวมอยู่ในระดับ มาก สอดคล้องกับผลการวิจัยของ นวรัตน์ เปี่ยมนิเวศน์ (2550,น.54) ที่ได้ศึกษาวิจัยการศึกษาประสิทธิผลของโรงเรียนหลักสูตรสองภาษา ระดับช่วงชั้นที่ 1 ในเขตจังหวัดระยอง โดยรวมอยู่ในระดับดี และสอดคล้องกับผลการวิจัยของ พันธ์เทพ ใจคำ(2546,น.103) ศึกษาเรื่อง ความสัมพันธ์ระหว่างพฤติกรรมภาวะผู้นำของผู้บริหารโรงเรียนกับประสิทธิผลของโรงเรียน สังกัดสำนักงานเขตพื้นที่การศึกษาเลย เขต1 โดยรวมอยู่ในระดับมาก

ส่วนผลการวิจัยเมื่อพิจารณาเป็นรายด้าน ผู้วิจัยอภิปรายผลในแต่ละด้านดังนี้

1. ด้านนักเรียนมีความใฝ่รู้ใฝ่เรียน พบว่าในภาพรวมประสิทธิผลอยู่ในระดับมาก ทั้งนี้เพราะว่า โรงเรียนส่งเสริมให้นักเรียนรู้จักใช้อินเทอร์เน็ตในการสืบค้นข้อมูล และยังปฏิบัติตนตามข้อตกลงกฎเกณฑ์ ระเบียบข้อบังคับของโรงเรียน เข้าร่วมกิจกรรมที่เป็นประโยชน์ต่อโรงเรียน ชุมชนและสังคมรู้จักปรับตัวเพื่ออยู่ในสังคมได้อย่างมีความสุข อีกทั้งยังส่งเสริมให้นักเรียนแสวงหาความรู้ จากแหล่งเรียนรู้ภายในโรงเรียน อยู่เสมอ ทำงานด้วยความเพียรพยายามและอดทนเพื่อให้งานสำเร็จตามเป้าหมาย รู้จักเลือกหนังสือ ที่มีประโยชน์ ตั้งใจเพียรพยายามในการเรียน ดำเนินชีวิตอย่างพอประมาณ มีเหตุผล รอบคอบ มีคุณธรรม มีความรับผิดชอบในการทำงานที่ได้รับมอบหมายจนสำเร็จ และกระตือรือร้นในการทำงานที่ได้รับมอบหมายจนสำเร็จ และสอดคล้องกับผลการวิจัยของ ระฑิยา อังคุระษี (2553,น.119) ด้านการเรียนรู้ ผลการวิจัยพบว่าโดยรวมอยู่ในระดับมาก

2. ด้านการจัดสรรทรัพยากร พบว่า ในภาพรวมประสิทธิผลอยู่ในระดับมาก ทั้งนี้เป็นเพราะว่าผู้บริหารโรงเรียนมีการบริหารจัดการอย่างมีระบบและครูมีการใช้ทรัพยากรตรงตามวัตถุประสงค์และเป้าหมาย โดยใช้ทรัพยากรอย่างมีประสิทธิภาพ เพื่อพัฒนาคุณภาพการจัดการเรียนการสอนอย่างทั่วถึง มีเครื่องมือ อุปกรณ์ทางเทคโนโลยีที่หลากหลายมาใช้ในการจัดการเรียนการสอนอย่างเพียงพอสอดคล้องกับผลการวิจัยของยุกตนันท์ หวานฉ่ำ (2555,น.78) ที่ได้ศึกษาวิจัยการบริหารสถานศึกษากับประสิทธิผลของโรงเรียน ในอำเภอคลองหลวง สังกัดสำนักงานเขตพื้นที่การศึกษาประถมศึกษาปทุมธานี เขต 1 ด้านการจัดสรรทรัพยากรอย่างมีประสิทธิภาพ ผลการวิจัยพบว่า โดยรวมอยู่ในระดับมาก สอดคล้องกับผลการวิจัยของ ศุกรรญา ทรัพย์สิน (2550,น.61) ได้ศึกษาวิจัยประสิทธิผลโรงเรียนที่เข้าร่วมโครงการ 1 อำเภอ 1 โรงเรียน ในฝัน สังกัดสำนักงานเขตพื้นที่การศึกษาสมุทรปราการ เขต 2 ด้าน ความสามารถในการจัดสรรทรัพยากรอย่างมีประสิทธิภาพ โดยรวมพบว่าอยู่ในระดับมาก

3. ด้านความพึงพอใจในการทำงานของครู พบว่า ภาพรวมประสิทธิผลอยู่ในระดับมาก ทั้งนี้เป็นเพราะว่าครูมีส่วนร่วมในการจัดการศึกษามีการเข้ารับการอบรมเพื่อพัฒนาตนเองอยู่เสมอและมีความกระตือรือร้นในการทำงาน ภูมิใจที่สามารถปฏิบัติงานให้บรรลุผลสำเร็จตามเป้าหมาย เป็นส่วนหนึ่ง ของโรงเรียน บรรยากาศสิ่งแวดล้อมที่กระตุ้นให้ครูกระตือรือร้นในการทำงาน สอดคล้องกับผลการวิจัยของระฑิยา อังคุระษี (2553,น.117) ที่ได้ศึกษาวิจัยประสิทธิผลของสถานศึกษาขั้นพื้นฐาน สังกัดสำนักงานเขตพื้นที่การศึกษาอุบลราชธานี ด้านการมีจุดมุ่งหมายร่วมกันของบุคลากร ผลการวิจัยพบว่า โดยรวมอยู่ในระดับมาก และสอดคล้องกับผลการวิจัยของ ศุกรรญา ทรัพย์สิน (2550,น.61) ได้ศึกษาวิจัยประสิทธิผลโรงเรียน ที่เข้าร่วมโครงการ 1 อำเภอ 1 โรงเรียนในฝัน สังกัดสำนักงานเขตพื้นที่การศึกษาสมุทรปราการ เขต 2 ด้าน ความพึงพอใจในการทำงานของครู โดยรวมพบว่าอยู่ในระดับมาก

4. ด้านการใช้สื่อ นวัตกรรมและเทคโนโลยีของครู พบว่าภาพรวมประสิทธิผลอยู่ในระดับมาก ทั้งนี้เป็นเพราะว่าโรงเรียนมีคอมพิวเตอร์เพียงพอต่อการส่งเสริมให้นักเรียนสามารถเรียนรู้ด้วยตนเอง ผู้บริหารส่งเสริมการเรียนรู้แลกเปลี่ยนความรู้และพัฒนาตนเองของครูอย่างต่อเนื่อง ครูมีการสื่อสารกันผ่านเครือข่ายอินเทอร์เน็ต ใช้คอมพิวเตอร์โปรแกรมไมโครซอฟท์ออฟฟิศ ในการจัดทำแผนการจัดการเรียนรู้ ใช้บทเรียนคอมพิวเตอร์มาช่วยในการสอน และจัดทำเอกสารประกอบการสอนที่สอดคล้องกับกิจกรรมการเรียนรู้ตามมีค่าเฉลี่ยเท่ากัน โรงเรียนมีเทคโนโลยีสารสนเทศที่ทันสมัยสามารถใช้งานได้อย่างมีคุณภาพอยู่เสมอ ใช้เทคโนโลยีในการผลิตสื่อและสร้างสื่อ ใช้เทคโนโลยีสารสนเทศมาใช้ในการปฏิบัติงาน และจัดกิจกรรม ที่ส่งเสริมให้นักเรียนได้ใช้เทคโนโลยีในการสืบค้นข้อมูลทางอินเทอร์เน็ต สอดคล้องกับผลการวิจัยของศุกรรญา ทรัพย์สิน (2550,น.62) ได้ศึกษาวิจัยประสิทธิผลโรงเรียนที่เข้าร่วมโครงการ1 อำเภอ 1 โรงเรียนในฝัน สังกัดสำนักงานเขตพื้นที่การศึกษาสมุทรปราการ เขต 2 ด้าน ความสามารถในการใช้สื่อ นวัตกรรมและเทคโนโลยีของครู โดยรวมอยู่ในระดับ มากและสอดคล้องกับผลการวิจัยของ ยุกตนันท์ หวานฉ่ำ (2555,น.77) ที่ ได้ศึกษาวิจัยการบริหารสถานศึกษากับประสิทธิผลของโรงเรียน ในอำเภอคลองหลวง สังกัดสำนักงานเขตพื้นที่การศึกษาประถมศึกษาปทุมธานี เขต 1 ด้านความสามารถในการใช้สื่อ นวัตกรรมและเทคโนโลยีของครู ผลการวิจัยพบว่า โดยรวมอยู่ในระดับมาก

5. ด้านความสามารถในการปรับเปลี่ยนต่อสภาวะแวดล้อม พบว่า ภาพรวมประสิทธิผลอยู่ในระดับ มาก ทั้งนี้เป็นเพราะว่าผู้บริหาร ครูและบุคลากรทางการศึกษามีความกระตือรือร้นในการทำงานที่ได้จากการปรับปรุงปรับเปลี่ยนหรือพัฒนาโรงเรียน ซึ่งต้องยอมรับแนวคิด ตลอดจนเทคนิคการสอนใหม่ๆ มาใช้ ในการจัดการเรียนการสอน สอดคล้องกับผลการวิจัยของ สุนีรัตน์ เอี่ยมประไพ (2557,น.142) ที่ได้ศึกษาวิจัยการศึกษาประสิทธิผลของโรงเรียนประถมศึกษาในสังกัดสำนักงานคณะกรรมการการศึกษาขึ้นพื้นฐาน โดยใช้รูปแบบระดับชั้นลดหลั่นเชิงเส้น ด้านการปรับเปลี่ยนและพัฒนาโรงเรียนผลการวิจัยพบว่า โดยรวมอยู่ในระดับมาก และสอดคล้องกับผลการวิจัยของทิพวรรณ พรมกอง (2557,น.86) ที่ได้ศึกษาวิจัยประสิทธิผลของโรงเรียนคาทอลิก สังฆมณฑลอุบลราชธานี ด้านความสามารถในการปรับเปลี่ยนและพัฒนาโรงเรียน ผลการวิจัยพบว่าโดยรวมอยู่ในระดับมาก สอดคล้องกับผลการวิจัยของ สรียา อยู่เย็น (2556,น.52) ที่ได้ศึกษาวิจัยเรื่อง ประสิทธิผลของโรงเรียนอำเภอท่าตะเกียบ สังกัดสำนักงานเขตพื้นที่การศึกษาประถมศึกษาฉะเชิงเทรา ด้านความสามารถในการปรับเปลี่ยนและพัฒนาโรงเรียน โดยรวมอยู่ในระดับ มาก สอดคล้องกับผลการวิจัยของ ศุกรรญา ทรัพย์สิน (2550,น.61) ได้ศึกษาวิจัยประสิทธิผลโรงเรียนที่เข้าร่วมโครงการ 1 อำเภอ 1 โรงเรียนในฝัน สังกัดสำนักงานเขตพื้นที่การศึกษาสมุทรปราการ เขต 2 ด้าน ความสามารถในการปรับเปลี่ยนต่อสภาวะแวดล้อมที่มากระทบทั้งภายในและภายนอก โดยรวมอยู่ในระดับ มาก

**ข้อเสนอแนะ**

**ข้อเสนอแนะการนำผลวิจัยไปใช้**

1. ด้านนักเรียนมีความใฝ่รู้ ใฝ่เรียน ประสิทธิผลด้านนักเรียนมีความใฝ่รู้ใฝ่เรียน โดยรวมอยู่ในระดับมาก แต่พิจารณารายข้อพบว่าบางข้ออยู่ในดับปานกลางซึ่งโรงเรียนในกลุ่มเครือข่ายที่ 56 สำนักงานเขตบางกอกน้อย สำนักการศึกษา กรุงเทพมหานคร ดังนั้นผู้บริหารและครูจึงควรอย่างยิ่งที่จะส่งเสริมและปลูกฝังคุณลักษณะนิสัยให้ผู้เรียนได้รักการอ่าน โดยกำหนดเป็นมาตรการหรือนโยบายหรือจัดกิจกรรมส่งเสริมการอ่านบูรณาการควบคู่ไปในทุกกลุ่มสาระการเรียนรู้ และแสวงหาความรู้ด้วยตนเองจากแหล่งเรียนรู้ที่หลากหลาย มีจัดกิจกรรมทัศนศึกษาแหล่งเรียนรู้ในโลกกว้าง โดยนำนักเรียนไปศึกษาแหล่งเรียนรู้ภูมิปัญญาท้องถิ่น และแหล่งเรียนรู้ที่เป็นโบราณสถานและโบราณวัตถุ เช่น วัดอรุณราชวรารามราชวรมหาวิหาร วัดระฆังโฆสิตารามวรมหาวิหาร พิพิธภัณฑ์การแพทย์ศิริราช เป็นต้น ซึ่งสถานนี้เหล่านี้ล้วนตั้งอยู่ในบริเวณสำนักงานเขตบางกอกน้อยและบริเวณใกล้เคียง เป็นต้น

2. ด้านการจัดสรรทรัพยากร ประสิทธิผลด้านการจัดสรรทรัพยากร โดยรวมและรายข้ออยู่ในระดับมาก แต่ก็ยังมีรายข้อต่อไปนี้ที่ควรนำปรับปรุงต่อไป คือ 1) โรงเรียนมีเครื่องมือ อุปกรณ์ทางเทคโนโลยีที่หลากหลายมาใช้ในการจัดการเรียนการสอนอย่างเพียงพอ 2) ผู้บริหารมีการจัดสรรทรัพยากรทุกด้านให้แก่ครูและบุคลากรทางการศึกษา เพื่อนำไปพัฒนาคุณภาพการเรียนการสอนอย่างทั่วถึง ผู้บริหารควรจัดสรรทรัพยากรทั้งเครื่องมือ อุปกรณ์ทางเทคโนโลยี ให้แก่ครูและบุคลากรอย่างทั่วถึง โดยคำนึงถึงวัตถุประสงค์และประโยชน์ที่ได้รับ

3. ด้านการใช้สื่อ นวัตกรรมและเทคโนโลยีของครู ประสิทธิผลด้านการใช้สื่อ นวัตกรรมและเทคโนโลยีของครู โดยรวมและรายข้ออยู่ในระดับมาก แต่ก็ยังมีบางรายข้อที่ต่อไปนี้ที่ควรนำมาปรับปรุง คือ ครูจัดกิจกรรมที่ส่งเสริมให้นักเรียนได้ใช้เทคโนโลยี ในการสืบค้นข้อมูลทางอินเทอร์เน็ต ดังนั้นครูควรจัดกิจกรรมที่ส่งเสริมให้นักเรียนได้ใช้เทคโนโลยีในการสืบค้นข้อมูลทางอินเทอร์เน็ต โดยสอดแทรกในทุกกลุ่มสาระการเรียนรู้ และควรจัดให้มีชุมนุมที่ส่งเสริมให้นักเรียนใช้เทคโนโลยีอีกด้วย

4. ด้านความพึงพอใจในการทำงานของครู ประสิทธิผลด้านความพึงพอใจในการทำงานของครูโดยรวมและรายข้ออยู่ในระดับมาก แต่ยังมีรายข้อต่อไปนี้ที่ควรนำมาปรับปรุง คือ ครูมีทัศนคติที่ดีและความพึงพอใจที่จะปฏิบัติงานของโรงเรียน ควรสร้างทัศนคติที่ดีต่อการปฏิบัติงาน

5. ด้านความสามารถในการปรับเปลี่ยนต่อสภาวะแวดล้อม ประสิทธิผลด้านความสามารถในการปรับเปลี่ยนต่อสภาวะแวดล้อม โดยรวมและรายข้ออยู่ในระดับมาก แต่ยังมีรายข้อต่อไปนี้ที่ควรนำมาปรับปรุง คือ เมื่อโรงเรียนมีการเปลี่ยนแปลงมีวิธีการด้านการจัดการเรียนการสอนหรือการบริหาร บุคลากรมีการยอมรับในการเปลี่ยนแปลง ครูอาจจะยังยึดติดกับการจัดการเรียนแบบเดิม ดังนั้นผู้บริหารควรจัดประชุมชี้แจง เพื่อให้ครูทราบถึงการเปลี่ยนแปลงและรู้เท่าทันข้อมูลข่าวสารที่เป็นปัจจุบัน และส่งเสริมให้ครูอบรมเพื่อพัฒนาเพิ่มพูนความรู้ เพื่อนำความรู้ที่ทันสมัย มาใช้ในการจัดการเรียนการสอน

**ข้อเสนอแนะในการวิจัยครั้งต่อไป**

1. ควรมีการศึกษาวิจัยเกี่ยวกับปัจจัยที่ส่งผลต่อประสิทธิผลของสถานศึกษา

2. ควรมีการศึกษาวิจัยเกี่ยวกับการบริหารสถานศึกษาที่มีความสัมพันธ์กับประสิทธิผลของโรงเรียน

**บรรณานุกรม**

ปิลันญา วงศ์บุญ. (2550). **การศึกษาคุณลักษณะใฝ่รู้ใฝ่เรียนของนักเรียน ช่วงชั้นที่ 3 โรงเรียนยอแซฟอุปถัมภ์.** ปริญญาการศึกษามหาบัณฑิต ศึกษาศาสตร์ มหาวิทยาลัยศรีนครินทรวิโรฒประสานมิตร.

ยุกตนันท์ หวานฉ่ำ. (2555). **การบริหารสถานศึกษากับประสิทธิผลของโรงเรียน ในอำเภอคลองหลวง สังกัดสำนักงานเขตพื้นที่การศึกษาประถมศึกษาปทุมธานี เขต 1**.วิทยานิพนธ์ ศึกษาศาสตรมหาบัณฑิต คณะครุศาสตร์อุตสาหกรรม มหาวิทยาลัยเทคโนโลยีราชมงคลธัญบุรี.

รพีพัทร แผ้วผา . (2554). **ประสิทธิผลการดำเนินงานตามนโยบายสถานศึกษา 3 ดี (3 D) ของโรงเรียนรัตนโกสินทร์สมโภชบวรนิเวศศาลายา ในพระสังฆราชูปถัมภ์ สังกัดสำนักงานเขตพื้นที่การศึกษามัธยมศึกษา เขต 9.** สารนิพนธ์ ครุศาสตรมหาบัณฑิต มหาวิทยาลัยราชภัฏบ้านสมเด็จเจ้าพระยา**.**

ศิริวิมล ชูชีพวัฒนา. (2556). **พฤติกรรมใฝ่เรียนรู้ของนักเรียนชั้นมัธยมศึกษาตอนต้นของโรงเรียนสังกัดสังฆมณฑลราชบุรี จังหวัดราชบุรี.** วิทยานิพนธ์ ศึกษาศาสตรมหาบัณฑิต มหาวิทยาลัยศิลปากร.

ศุกรรญา ทรัพย์สิน. (2550)**. การศึกษาประสิทธิผลโรงเรียนที่เข้าร่วมโครงการ 1 อำเภอ 1 โรงเรียนในฝัน สังกัด สำนักงานเขตพื้นที่การศึกษาสมุทรปราการ เขต 2.** วิทยานิพนธ์ ครุศาสตร มหาบัณฑิต มหาวิทยาลัยราชภัฏบ้านสมเด็จเจ้าพระยา**.**

สมบัติ บุญเกิด. (2548). **ประสิทธิผลของโรงเรียนขนาดเล็ก สังกัดสำนักงานเขตพื้นที่การศึกษาสระแก้ว เขต 2**. วิทยานิพนธ์ ศึกษาศาสตรมหาบัณฑิต มหาวิทยาลัยบูรพา.

สมหมาย เทียมใจ. (2556). รู**ปแบบการบริหารที่มีประสิทธิผลของสำนักงานเขตพื้นที่การศึกษาประถมศึกษา**. วิทยานิพนธ์ ศึกษาศาสตรมหาบัณฑิต มหาวิทยาลัยศิลปากร.

สัมฤทธิ์ กางเพ็ง. (2551). **ปัจจัยทางการบริหารที่มีอิทธิพลต่อประสิทธิผลของโรงเรียน:การพัฒนาและตรวจสอบความถูกต้องของตัวเอง**. วิทยานิพนธ์ ศึกษาศาสตรมหาบัณฑิต มหาวิทยาลัยขอนแก่น.

สุนีรัตน์ เอี่ยมประไพ . (2557). **การศึกษาประสิทธิผลของโรงเรียนประถมศึกษา ในสังกัดสำนักงานคณะกรรมการการศึกษาขั้นพื้นฐาน** **โดยใช้รูปแบบระดับชั้นลดหลั่นเชิงเส้น**.วิทยานิพนธ์ ครุศาสตรดุษฎีบัณฑิต มหาวิทยาลัยราชภัฏวไลยอลงกรณ์ ในพระบรมราชูปถัมภ์.

อมรรัตน์ เมืองทะ. (2557). **ประสิทธิผลของโรงเรียนและแนวทางการพัฒนาประสิทธิผลของโรงเรียน ในสังกัดเทศบาลตำบลแหลมฉบัง.** วิทยานิพนธ์ คณะศึกษาศาสตรมหาบัณฑิต มหาวิทยาลัยบูรพา.

อำรุง จันทวานิช. (2547). **แนวทางการบริหารและการพัฒนาสถานศึกษาสู่...โรงเรียนคุณภาพ(Guidelines on the Best Practice for Quality Schools)**. กรุงเทพฯ : พริกหวานกราฟฟิค.